b'\n_START_ARTICLE_\nPink Floyd\n_START_SECTION_\nZgodovina\n_START_PARAGRAPH_\nUstanovni \xc4\x8dlani zasedbe so bili Syd Barrett, Roger Waters, Nick Mason in Richard Wright. Leta 1968 je Syda Barretta zaradi njegovih psihi\xc4\x8dnih te\xc5\xbeav zamenjal David Gilmour. Roger Waters je skupino zapustil leta 1985.\n_START_SECTION_\n1964 - 1968\n_START_PARAGRAPH_\n\xc5\xbde leta 1964 so Syd Barrett, Roger Waters in Richard Wright v neki zasedbi preigravali me\xc5\xa1anico med folkom, rockom in jazzom. Skupina je razpadla, ko se je Barrett preselil v London._NEWLINE_Kmalu nato je v London od\xc5\xa1el tudi Waters. Med \xc5\xa1tudijem arhitekture je na Politehniki spoznal Nicka Masona in Ricka Wrighta. Skupaj so ustanovili skupino Sigma 6, v kateri se igrali priredbe sodobnih blues in beat skladb. \xc5\xa0e istega leta so se nekajkrat preimenovali; v The Tea-Set, The Architectural Abdabs in slednji\xc4\x8d v The Screaming Abdabs. V za\xc4\x8detku leta 1966 se jim je pridru\xc5\xbeil Syd Barrett, ki je skupino takoj preimenoval v The Pink Floyd Sound. Ime je sestavil iz imen blues glasbenikov Pinka Andersona in Floyda Councila. Na prvi plo\xc5\xa1\xc4\x8di so se nato imenovali \xc5\xa1e The Pink Floyd, od takrat naprej pa zgolj \xc5\xa1e Pink Floyd._NEWLINE_Barrett je vplival na razvoj v prvih letih obstoja skupine. Dolo\xc4\x8dil je slog - psihedeli\xc4\x8dni rock - ter bil avtor skoraj vseh pesmi na debitantski plo\xc5\xa1\xc4\x8di, The Piper at the Gates of Dawn. Toda njegovo du\xc5\xa1evno stanje se je venomer slab\xc5\xa1alo, verjetno zaradi pretiranega u\xc5\xbeivanja psihotropnih substanc. Njegovo stanje je pri\xc4\x8delo ote\xc5\xbeevati sodelovanje z njim, zato so se leta 1968 odlo\xc4\x8dili za novega \xc4\x8dlana. David Gilmour, \xc4\x8digar skupina je tedaj ravno razpadla, je pri\xc5\xa1el v skupino kot Barrettov\xc2\xa0\xc2\xbbasistent\xc2\xab\xc2\xa0na koncertih. Toda s\xc4\x8dasoma je Gilmour Barretta popolnoma zamenjal. Barrett je 2. marca leta 1968 dokon\xc4\x8dno zapustil Pink Floyd. Zgolj na plo\xc5\xa1\xc4\x8di A Saucerful of Secrets je prisotna \xc5\xa1e ena kompozicija izpod peresa Syda Barretta. Ostala njegova dela iz istega obdobja je izdal v obliki solo projektov, deloma s sodelovanjem ostalih \xc4\x8dlanov Pink Floyd. Le-ti so celotno zgodbo Syda Barretta in njegov odnos s skupino uporabili kot inspiracijo za svoj opus.\n_START_SECTION_\n1968 - 1973\n_START_PARAGRAPH_\nS pomo\xc4\x8djo specifi\xc4\x8dnega na\xc4\x8dina nastopanja so pridobili pozornost. Tudi filmski re\xc5\xbeiserji so se pri\xc4\x8deli zanimati zanje. Med drugim so sodelovali pri filmih Zabriskie Point in More. Svojo glasbo za slednji film so izdali skoraj isto\xc4\x8dasno kot album Ummagumma, ki ga sestavljata dve plo\xc5\xa1\xc4\x8di - na prvi so posnetki \xc5\xa1tirih skladb, izvedenih v \xc5\xbeivo, na drugi pa se nahajajo eksperimentalne skladbe, posnete v studiu in izpod peresa vsakega od \xc4\x8dlanov posebej._NEWLINE_Plo\xc5\xa1\xc4\x8da Atom Heart Mother je bila izdana leta 1970 in postala prva plo\xc5\xa1\xc4\x8da skupine, ki se ji je uspelo uvrstiti na prvo mesto lestvice v Angliji. Naslednica, Meddle, je dosegla tretje mesto v Angliji ter 55. mesto v ZDA - kljub uspe\xc5\xa1nim in \xc5\xa1irokim turnejam. Ve\xc4\x8djo pozornost onkraj Atlantika so pridobili \xc5\xa1ele s plo\xc5\xa1\xc4\x8do za film La Vallee, s katero so se uvrstili med najbolj\xc5\xa1ih 50 na ameri\xc5\xa1ki lestvici, pesem \xc2\xbbFree Four\xc2\xab\xc2\xa0pa se je intenzivno vrtela na radijskih postajah (verjetno zaradi za Pink Floyd neobi\xc4\x8dajnega hitrega tempa).\n_START_SECTION_\n1973 - 1977\n_START_PARAGRAPH_\nV 70. letih je Pink Floyd postala globalno uspe\xc5\xa1na. Roger Waters je prevzel mesto vodje in avtorja. Prva konceptualna plo\xc5\xa1\xc4\x8da skupine je iz\xc5\xa1la leta 1973, Dark Side of the Moon. Postala je klasika rock glasbe ter njihova prva plo\xc5\xa1\xc4\x8da, ki je dosegla prvo mesto na glasbeni lestvici v ZDA. Plo\xc5\xa1\xc4\x8da je med letoma 1973 in 1980 dosegla rekord - 740 tednov je bila na ameri\xc5\xa1ki Billboardovi lestvici._NEWLINE_Naslednjo plo\xc5\xa1\xc4\x8do, Wish you were here, so Pink Floyd leta 1975 posvetili Sydu Barrettu. Med snemanjem plo\xc5\xa1\xc4\x8de je Syd Barrett obiskal svoje stare znance v studiu. Rick Wright je pozneje album Wish you were here razglasil za najbolj\xc5\xa1i album, skladbo Shine on you crazy Diamond pa za najbolj\xc5\xa1o skladbo zasedbe Pink Floyd. Na podlagi ogromnega uspeha prej\xc5\xa1nje plo\xc5\xa1\xc4\x8de je bilo povpra\xc5\xa1evanje po Wish you were here ogromno - zgolj v Angliji je bilo \xc5\xbee pred izidom 250.000 rezervacij. Album se je slednji\xc4\x8d uvrstil na prvo mesto lestvic na obeh straneh Atlantika._NEWLINE_Pozornost so ponovno pridobili z idejo za ovitek naslednje plo\xc5\xa1\xc4\x8de, Animals (1977). Hipgnosis se je odlo\xc4\x8dil za posnetek 12 m velikega, lebde\xc4\x8dega, napihljivega pra\xc5\xa1i\xc4\x8da, ki je postal, kakor tudi veliko okroglo platno na odru, za\xc5\xa1\xc4\x8ditni znak skupine. Pra\xc5\xa1i\xc4\x8d je postal znan, ko se je med fotografiranjem osvobodil od elektrarne Battersea Power Station ter poletel nad letali\xc5\xa1\xc4\x8dem London Heathrow, kar je seveda zmedlo pristojne kontrolorje. 30 km jugovzhodno od Londona je pra\xc5\xa1i\xc4\x8d strmoglavil. Podobno se je zgodilo s plo\xc5\xa1\xc4\x8do, ki je bila tako pri publiki (kjer se je razplamtel punk), kakor tudi pri kritikih, relativno neuspe\xc5\xa1na.\n_START_SECTION_\n1977 - 1985\n_START_PARAGRAPH_\nNajbolj ambiciozen je vsekakor bil projekt The Wall, 1979. Med snemanjem te plo\xc5\xa1\xc4\x8de so se poglobili tudi konflikti znotraj skupine, predvsem med Gilmourjem in Watersom. Waters je uveljavil svojo voljo, skoraj vse (avtobiografske) skladbe na plo\xc5\xa1\xc4\x8di so bile njegovo avtorsko delo. Gilmour je na drugi strani pomembno prispeval k skladbam Run like Hell in Comfortably Numb. David Gilmour je izdal svojo prvo samostojno plo\xc5\xa1\xc4\x8do, Rick Wright pa je, pod pritiskom skupine (predvsem pa Rogerja Watersa), zapustil Pink Floyd. Kljub temu se je kot gostujo\xc4\x8di glasbenik pojavil na redkih koncertih v okviru The-Wall._NEWLINE_Album je za film adaptiral Alan Parker, v glavni vlogi je zaigral Bob Geldof (\xc4\x8dlan skupine The Boomtown Rats ter iniciator Live Aid in Live 8 koncertov)._NEWLINE_The Wall je bil kot koncert izveden zgolj v \xc5\xa1tirih mestih: Los Angeles, New York, London in Dortmund (1981). Leta 1990, kmalu po padcu Berlinskega zidu, je Roger Waters ponovno priredil The Wall z gostujo\xc4\x8dimi glasbeniki v Berlinu. Ta koncert je bil do tedaj najve\xc4\x8dji koncert v zgodovini rocka._NEWLINE_Skladbe za naslednji album, The Final Cut (1983), je skoraj izklju\xc4\x8dno napisal Roger Waters, ter ga posvetil svojemu o\xc4\x8detu Ericu Fletcherju Watersu, ki je padel v drugi svetovni vojni. Plo\xc5\xa1\xc4\x8da velja kot nadaljevanje ali \xc2\xbbB stran\xc2\xab\xc2\xa0plo\xc5\xa1\xc4\x8de The Wall. To avtorsko delo Rogerja Watersa (\xc2\xbbwritten by Roger Waters, performed by Pink Floyd\xc2\xab) je bilo zelo slabo sprejeto, tako pri publiki in kritikih, kakor tudi med ostalimi \xc4\x8dlani skupine.\n_START_SECTION_\n1985 - 1995\n_START_PARAGRAPH_\nLeta 1985 so nesoglasja med Gilmourjem in Watersom pripeljala do odhoda Watersa iz skupine, ki je kmalu za tem enostransko pokopal Pink Floyd. Sledil je dolg sodni proces o pravicah uporabe imena: Gilmour in Mason sta namre\xc4\x8d \xc5\xbeelela \xc5\xa1e naprej nastopati pod imenom Pink Floyd. Med snemanjem novega albuma, A Momentary Lapse of Reason, se je dvojici ponovno priklju\xc4\x8dil tudi Wright, ki pa je naveden kot gostujo\xc4\x8di glasbenik, saj sta finan\xc4\x8dno projekt podprla le Gilmour in Mason. Omenjena plo\xc5\xa1\xc4\x8da je bila spet bolj kot ne samostojen projekt, tokrat pod taktirko Davida Gilmourja. Kljub temu ali ravno zaradi tega ga je publika navdu\xc5\xa1eno sprejela. Tako se je Pink Floyd (\xc4\x8deprav proces z Watersom \xc5\xa1e ni bil kon\xc4\x8dan) 9. septembra 1987 odpravil na svetovno turnejo. Legendaren je recimo postal njihov koncert v Benetkah, na katerem je nehote pri\xc5\xa1lo do po\xc5\xa1kodbe kulturnih spomenikov. Spor z Watersom se je kon\xc4\x8dal pred\xc4\x8dasno z dogovorom o avtorskih pravicah._NEWLINE_Tudi Roger Waters je \xc5\xa1e naprej nastopal in pisal skladbe. Na svojih koncertih je igral tudi Pink Floyd skladbe, predvsem \xc2\xbbsvoje\xc2\xab. Preostanek Pink Floyd se je poskusil izogniti tem pesmim, kar pa je bilo nemogo\xc4\x8de, ker mednje spadajo tudi priljubljene Money in skladbe s plo\xc5\xa1\xc4\x8de The Wall._NEWLINE_Od plo\xc5\xa1\xc4\x8de The Division Bell (1994) naprej, je Rick Wright ponovno stalni \xc4\x8dlan zasedbe. Komercialno zelo uspe\xc5\xa1nemu albumu je sledila uspe\xc5\xa1na svetovna turneja ter album \xc2\xbbv \xc5\xbeivo\xc2\xab, P.U.L.S.E (1995).\n_START_SECTION_\n1995 do danes\n_START_PARAGRAPH_\nPink Floyd ni izdal ve\xc4\x8d novega materiala. Leta 2000 je iz\xc5\xa1el album Is there Anybody Out There?: The Wall Live 1980\xe2\x80\x931981, leta 2001 zbirka uspe\xc5\xa1nic Echoes. Pojavile so se govorice o ponovni zdru\xc5\xbeitvi. Dve leti kasneje je iz\xc5\xa1la \xc5\xa1e DVD verzija koncerta v Pompejih leta 1971._NEWLINE_Pink Floyd so bili leta 1996 uvr\xc5\xa1\xc4\x8deni v Hi\xc5\xa1o slavnih rock in rolla._NEWLINE_V okviru koncerta  Live 8 (organizator: Bob Geldof) julija 2005 v londonskem Hyde Park je Pink Floyd ponovno nastopil v celotni nekdanji zasedbi, prvi\xc4\x8d po letu 1981. Govorice o novi skupni turneji ali celo novem skupnem albumu so se ponovno razplamtele. Toda zaenkrat so to le govorice - le Roger Waters je neko\xc4\x8d po koncertu dejal, da bi si s starimi kolegi za\xc5\xbeelel spet zaigrati celoten repertoar s plo\xc5\xa1\xc4\x8de Dark Side of the Moon v \xc5\xbeivo. Na koncertu v Londonu leta 2005 so Pink Floyd zaigrali \xc5\xa1tiri skladbe - dve z Dark Side of the Moon (Speak to me/Breathe/Breathe Reprise in Money) ter po eno s plo\xc5\xa1\xc4\x8d Wish you were here (Wish You Were Here) in The Wall(Comfortably Numb)._NEWLINE_7. julija 2006 je umrl klju\xc4\x8dni \xc4\x8dlan prvotne zasedbe skupine - Syd Barrett. 15. septembra 2008 je za rakom umrl ustanovni \xc4\x8dlan skupine Richard Wright.\n_START_SECTION_\nPomen in vpliv\n_START_PARAGRAPH_\nPink Floyd uspe\xc5\xa1no zdru\xc5\xbeujejo komercialni uspeh in pomemben umetni\xc5\xa1ki prispevek, ki vpliva na generacije glasbenikov. Kot vzornike so jih definirali recimo: Die \xc3\x84rzte, Guru Guru, Archive, Arjen Lucassen, Porcupine Tree, Shadow Gallery, Dredg, Tool, Oceansize, Air, Kyuss, Radiohead, The Mars Volta, Kate Bush.'